Αθήνα, 27/05/2015

Αξιότιμοι/-ες κύριοι/ες,

Θα θέλαμε να σας ενημερώσουμε σχετικά με τη λειτουργία του προγράμματος «ΝΟΣΤΟΣ \_ Κοινωνικές Δομές Αντιμετώπισης της Φτώχειας στον Δήμο Αθηναίων», το οποίο εντάσσεται στο Ε.Π. «Ανάπτυξη Ανθρώπινου Δυναμικού» στο πλαίσιο του Εθνικού Στρατηγικού Πλαισίου Αναφοράς (Ε.Σ.Π.Α.) για την προγραμματική περίοδο 2007-2013. Το πρόγραμμα εποπτεύεται από τον Ενδιάμεσο Φορέα Διαχείρισης της ΕΑΤΑ (Εταιρεία Ανάπτυξης και Τουριστικής Προβολής Αθηνών Αναπτυξιακή Α.Ε. ΟΤΑ) και υλοποιείται από την Εταιρεία Κοινωνικής και Πολιτιστικής Στήριξης Παλιννοστούντων Ομογενών «ΝΟΣΤΟΣ» σε συνεργασία με την ΑμΚΕ ΙΑΣΙΣ και τη ΧΕΝ Ελλάδος.

Συγκεκριμένα, η Πράξη αφορά στη δημιουργία και λειτουργία δομών άμεσης αντιμετώπισης της φτώχειας και περιλαμβάνει τη λειτουργία Γραφείου Διαμεσολάβησης, Δομής Παροχής Συσσιτίου, Ανοιχτού Κέντρου Ημερήσιας Φροντίδας Αστέγων και Ξενώνα Προσωρινής Φιλοξενίας Αστέγων.

Ειδικότερα, το Γραφείο Διαμεσολάβησης λειτουργεί Δευτέρα έως Παρασκευή και δέχεται αιτήσεις 10:00-15:00. Τα στελέχη της δομής παρέχουν υπηρεσίες ενημέρωσης για τις παροχές και τις προϋποθέσεις ένταξης στις υπόλοιπες δομές του προγράμματος και παραλαμβάνουν τις αιτήσεις. Επίσης, παρέχουν ενημέρωση και ψυχοκοινωνική στήριξη και διασυνδέουν τους εξυπηρετούμενους με στόχο την επαγγελματική και κοινωνική τους ένταξη.

Η Δομή Παροχής Συσσιτίου εκτός της σίτισης οικογενειών και ατόμων που δεν είναι σε θέση να καλύψουν βασικές βιοτικές τους ανάγκες, παρέχει υπηρεσίες ενδυνάμωσης και υποστήριξης από κοινωνικό λειτουργό.

Το Ανοιχτό Κέντρο Ημερήσιας Υποδοχής Αστέγων λειτουργεί επτά (7) ημέρες την εβδομάδα, 09:00 – 21:00. Εξυπηρετεί 50 άστεγα άτομα ημερησίως, καλύπτει τις βασικές ανάγκες των εξυπηρετούμενων, προσφέροντας σνακ και ροφήματα, είδη ένδυσης, προσωπική υγιεινή και πρωτοβάθμιες υπηρεσίες υγείας. Επιπλέον, παρέχει υπηρεσίες διάγνωσης αναγκών, πληροφόρησης και προσανατολισμού, ψυχο-κοινωνικής υποστήριξης, συμβουλευτικής και συμβουλευτικής για την απασχόληση, εξατομικευμένα για κάθε επωφελούμενο.

Ο Ξενώνας Προσωρινής Φιλοξενίας λειτουργεί 24ώρες, επτά (7) ημέρες την εβδομάδα. Εχει δυνατότητα φιλοξενίας 25 άστεγων ατόμων για χρονικό διάστημα μέχρι και έξι μηνών. Πέραν της αξιοπρεπούς και ασφαλούς στέγης, καλύπτει βασικές ανάγκες των φιλοξενουμένων, παρέχοντας σίτιση, ένδυση, προσωπική υγιεινή και πρωτοβάθμιες υπηρεσίες υγείας. Κατά τη διάρκεια της φιλοξενίας, στους ωφελούμενους παρέχονται εξατομικευμένες υπηρεσίες διάγνωσης αναγκών, πληροφόρησης και προσανατολισμού, ψυχο-κοινωνικής υποστήριξης, συμβουλευτικής και συμβουλευτικής για την απασχόληση από εξειδικευμένο προσωπικό.

Ωφελούμενοι/ες των δομών είναι κατά προτεραιότητα οι κάτοικοι της Αθήνας και γενικότερα της Αττικής. Οι υπηρεσίες απευθύνονται σε Έλληνες πολίτες, αναγνωρισμένους πρόσφυγες και κατόχους άδειας διαμονής σε ισχύ, σε άτομα άστεγα ή σε κατάσταση επισφαλούς στέγασης, τα οποία βρίσκονται ή απειλούνται από φτώχεια, δεν αντιμετωπίζουν προβλήματα εξάρτησης από ουσίες και δεν εμφανίζουν ψυχικά νοσήματα.

Προκειμένου να ενταχθεί κάποιος/α στον κατάλογο των δικαιούχων, λαμβάνονται υπ’ όψιν αντικειμενικά κριτήρια και συγκεκριμένα, πέραν της εντοπιότητας, η έλλειψη στέγης ή επισφαλείς συνθήκες κατοικίας, το χαμηλό και πολύ χαμηλό ετήσιο εισόδημα, η οικογενειακή κατάσταση, η ανεργία, τα προβλήματα υγείας (για λεπτομέρειες, βλ. επισυναπτόμενη πρόσκληση).

Για τη μεγαλύτερη δυνατή διάχυση της πληροφορίας παρακαλούμε να προωθήσετε την ενημέρωση μέσω των δικών σας ενημερωτικών δικτύων και μέσων, ώστε ενδεχομένως να ωφεληθούν από τις παροχές του έργου περισσότεροι δικαιούχοι.

Μπορείτε να επικοινωνείτε με το Γραφείο Διαμεσολάβησης, καθημερινά, 09:00-17:00, στα τηλέφωνα 2105237524 και 2105237551.

Σας ευχαριστούμε εκ των προτέρων για τη συνεργασία και είμαστε στη διάθεσή σας για οποιαδήποτε διευκρίνιση.

Με εκτίμηση,

Σύλβια Ιωάννου

Κοιν.Λειτουργός –Σύμβουλος Απασχόλησης

Επιστημονική Υπεύθυνη Γραφείου Διαμεσολάβησης

«ΝΟΣΤΟΣ \_ Κοινωνικές Δομές Αντιμετώπισης της Φτώχειας στον Δήμο Αθηναίων»